input: REGOLAMENT TAL-KUNSILL (UE) Nru 85/2013
  tal-31 ta’ Jannar 2013
  li jemenda r-Regolament (KE) Nru 1210/2003 dwar ċerti restrizzjonijiet speċifiċi fuq relazzjonijiet ekonomiċi u finanzjarji mal-Iraq
  IL-KUNSILL TAL-UNJONI EWROPEA,
  Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215 tiegħu,
  Wara li kkunsidra d-Deċiżjoni tal-Kunsill 2012/812/PESK tal-20 ta’ Diċembru 2012 li temenda l-Pożizzjoni Komuni 2003/495/PESK dwar l-Iraq (1),
  Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea,
  Billi:
  (1)
  Skont ir-Riżoluzzjoni tal-Kunsill tas-Sigurtà tan-Nazzjonijiet Uniti (UNSC) 1483(2003), l-Artikolu 4 tar-Regolament tal-Kunsill (KE) Nru 1210/2003 tas-7 ta’ Lulju 2003 dwar ċerti restrizzjonijiet speċifiċi fuq relazzjonijiet ekonomiċi u finanzjarji mal-Iraq (2), jiffriża b’mod partikolari l-fondi u r-riżorsi ekonomiċi ta’ Saddam Hussein u ta’ uffiċjali anzjani oħrajn tar-reġim Iraqi l-antik.
  (2)
  Skont il-paragrafu 23 tar-Riżoluzzjoni UNSC 1483(2003), l-Artikolu 6(2) tar-Regolament (KE) Nru 1210/2003 jippermetti lill-Istati Membri biex jagħmlu tali fondi u riżorsi ekonomiċi disponibbli mill-ġdid għall-fini tat-trasferiment tagħhom lejn il-Fond ta’ Żvilupp għall-Iraq.
  (3)
  Fil-15 ta’ Diċembru 2010, il-UNSC adotta r-Riżoluzzjoni 1956(2010) li permezz tagħha ddeċieda, taħt il-paragrafu 5, li d-dħul kollu mill-Fond ta’ Żvilupp għall-Iraq għandu jiġi ttrasferit lejn il-kont jew kontijiet tal-arranġamenti li se jistabbilixxi minfloku l-Gvern tal-Iraq u li l-Fond ta’ Żvilupp għall-Iraq għandu jispiċċa mhux aktar tard mit-30 ta’ Ġunju 2011.
  (4)
  Huwa xieraq li jiġi emendat ir-Regolament (KE) Nru 1210/2003 biex jippermetti t-trasferiment ta’ fondi ffriżati, assi finanzjarji oħrajn jew riżorsi ekonomiċi lejn l-arranġamenti li stabbilixxa l-Gvern tal-Iraq minflok il-Fond ta’ Żvilupp għall-Iraq skont il-kundizzjonijiet imniżlin fir-Riżoluzzjonijiet UNSC 1483(2003) u 1956(2010).
  (5)
  Huwa wkoll xieraq li r-Regolament (KE) Nru 1210/2003 jiġi aġġornat b’tagħrif riċenti pprovdut mill-Istati Membri fir-rigward tal-identifikazzjoni tal-awtoritajiet kompetenti u tal-indirizz għan-notifiki lill-Kummissjoni.
  (6)
  Ir-Regolament (KE) Nru 1210/2003 għandu għalhekk jiġi emendat kif xieraq,
  ADOTTA DAN IR-REGOLAMENT:
  Artikolu 1
  Ir-Regolament (KE) Nru 1210/2003 huwa b’dan emendat kif ġej:
  (1)
  L-Artikolu 6(2) huwa sostitwit b’dan li ġej:
  “2. Fiċ-ċirkostanzi l-oħrajn kollha, il-fondi, ir-riżorsi ekonomiċi u d-dħul mir-riżorsi ekonomiċi ffriżati skont l-Artikolu 4 għandhom jerġgħu jsiru disponibbli biss biex jiġu ttrasferiti lejn l-arranġamenti li l-Gvern tal-Iraq stabbilixxa minflok il-Fond ta’ Żvilupp għall-Iraq skont il-kundizzjonijiet stabbiliti fir-riżoluzzjonijiet UNSC 1483(2003) u 1956(2010).”;
  (2)
  L-Anness V huwa sostitwit bit-test stabbilit fl-Anness għal dan ir-Regolament.
  Artikolu 2
  Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan ir-Regolament jorbot fl-intier tiegħu u japplika direttament fl-Istati Membri kollha.
  Magħmul fi Brussell, il-31 ta’ Jannar 2013.